নোটবাতিল নিয়ে সাধারণ মানুষের ভোগান্তির শেষ নেই। কিন্তু কিছু বিক্ষিপ্ত ঘটনা ছাড়া সেই রকমভাবে ক্ষোভের বহিঃপ্রকাশ ঘটেনি কোথাও। দেশজুড়েই মানুষ ধৈর্যের সঙ্গে এটিএম বা ব্যাঙ্কের সামনে লাইনে দাঁড়িয়েছেন। বাতিল টাকা জমা দিয়েছেন। নতুন টাকা তুলেছেন। 
এমন শৃঙ্খলাপরায়ণ নাগরিকদের হাতিয়ার করেই নোটবাতিলের সাফল্য প্রচার করতে চাইছেন প্রধানমন্ত্রী নরেন্দ্র মোদী। এবার মোদী-বাহিনী এই কাজের পুরস্কারও দেওয়ার ভাবনা চিন্তা শুরু করে দিয়েছে। মোদীর সিদ্ধান্তকে দুই হাত তুলে সমর্থন করায়, এবার উপহার হিসেবে নাগরিকদের লাড্ডু খাওয়াবে বিজেপি।
দিল্লি বিজেপি সভাপতি মনোজ তিওয়ারি নির্দেশ দিয়েছেন, অসুবিধা সত্বেও মানুষ যে কালো টাকার বিরুদ্ধে প্রধানমন্ত্রীর এই বৈপ্লবিক সিদ্ধান্তকে সমর্থন জানিয়েছেন, তার জন্য সবার ধন্যবাদ প্রাপ্য। তাদের ধৈর্যের পুরস্কার হিসেবেই বিজেপি কর্মীদের বাড়ি বাড়ি গিয়ে মিষ্টি বিতরণ করতে বলা হয়েছে। 
মনোজের বক্তব্য, মানুষ যদি কোনও অভিযোগ ছাড়াই লাইনে দাঁড়াতে পারেন, তাহলে তাদের মুখে আমরা একটা লাড্ডু তুলে দিতে পারি না!
বিজেপি কর্মীদের নির্দেশ দেওয়া হয়েছে প্রত্যেকে যেন একজন প্রতিবেশীকে লাড্ডু খাওয়ায়। পারলে পাঁচজনকে খাওয়ালে তো কথাই নেই।
নোটবাতিলের জন্য সাধারণ মানুষের ভোগান্তির কথা খোদ প্রধানমন্ত্রীরও জানা। উদ্দেশ্য মহৎ হলেও তা রূপায়নে যে ঘাটতি রয়ে গেছে, তা আড়ালে স্বীকার করছেন বিজেপি নেতারাও। সে ক্ষতে প্রলেপ দিতেই কি লাড্ডুর সিদ্ধান্ত?